KOMISIJOS SPRENDIMAS
2009 m. spalio 13 d.
kuriuo leidžiama tiekti rinkai ispaninio šalavijo (Salvia hispanica) sėklas kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2009) 7645)
(Tekstas autentiškas tik prancūzų kalba)
(2009/827/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2003 m. birželio 30 d. bendrovė Robert Craig & Sons kompetentingoms Jungtinės Karalystės institucijoms pateikė prašymą leisti tiekti rinkai ispaninio šalavijo (Salvia hispanica) sėklas ir jų rupius miltus kaip naują maisto sudedamąją dalį. 2004 m. gegužės 7 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Ataskaitoje daroma išvada, kad saugu naudoti ispaninį šalaviją (Salvia hispanica) maisto produktuose siūlomai paskirčiai.
(2)
2004 m. birželio 14 d. Komisija pirminio vertinimo ataskaitą persiuntė visoms valstybėms narėms.
(3)
Per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį remiantis tos dalies nuostata buvo pateikta pagrįstų prieštaravimų dėl šio produkto tiekimo rinkai; todėl 2005 m. balandžio 4 d. konsultuotasi su Europos maisto saugos tarnyba (toliau - EMST), o 2005 m. spalio 5 d. ši pateikė savo nuomonę. Kadangi pareiškėjas negalėjo pateikti pakankamai duomenų, EMST savo nuomonėje nepadarė išvados dėl saugos, tačiau sutiko iš naujo svarstyti prašymą pareiškėjui pateikus papildomos informacijos.
(4)
2006 m. rugsėjo 30 d. atsakomybė už prašymą perduota bendrovei Columbus Paradigm Institute S.A., kuri pateikė EMST prašomus papildomus duomenis ir informaciją. 2008 m. sausio 21 d. EMST paprašyta užbaigti ispaninio šalavijo (Salvia hispanica) sėklų ir jų rupių miltų vertinimą.
(5)
2009 m. kovo 13 d. EMST pateikė antrąją nuomonę dėl ispaninio šalavijo (Salvia hispanica) sėklų ir jų rupių miltų kaip maisto sudedamosios dalies.
(6)
Nuomonėje EMST pripažino, kad pateiktoje informacijoje yra pakankamai įrodymų, kuriais remiantis galima daryti teigiamą išvadą dėl ispaninio šalavijo sėklų ir ispaninio šalavijo sėklų rupių miltų saugos. Visų pirma EMST padarė išvadą, kad duonos gaminiams nurodytomis sąlygomis naudojamos ispaninio šalavijo (Salvia hispanica) sėklos ir jų rupūs miltai veikiausiai neturėtų nepageidaujamo poveikio visuomenės sveikatai.
(7)
Remiantis moksliniu vertinimu nustatyta, kad ispaninio šalavijo (Salvia hispanica) sėklos ir ispaninio šalavijo sėklų rupūs miltai atitinka kriterijus, nustatytus Reglamento (EB) Nr. 258/97 3 straipsnio 1 dalyje.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Ispaninio šalavijo (Salvia hispanica) sėklos ir ispaninio šalavijo sėklų rupūs miltai, kaip nurodyta priede, gali būti tiekiami Bendrijos rinkai kaip nauja maisto sudedamoji dalis, skirta naudoti duonos gaminiuose, kurių sudėtyje ispaninio šalavijo (Salvia hispanica) sėklų būtų ne daugiau kaip 5 %.
2 straipsnis
Šiuo sprendimu leidžiamos naujos maisto sudedamosios dalies pavadinimas, nurodomas ženklinant jos turinčius maisto produktus, yra „Ispaninio šalavijo (Salvia hispanica) sėklos“.
3 straipsnis
Šis sprendimas skirtas Columbus Paradigm Institute S.A. (Chaussée de Tervuren 149, B-1410 Waterloo).
Priimta Briuselyje 2009 m. spalio 13 d.